Приложение № 1

ТЕХНИЧЕСКА СПЕЦИФИКАЦИЯ
за извършване на строително-монтажни и ремонтни работи

Обект: 			Покрив
Местонахождение:		гр. София, р-н Овча купел, ул. „Букет“ №72
[bookmark: _GoBack]Възложител: 	АДИС ЕООД, гр. София, ул. „Велико Търново” №27


I. Съществуващо състояние:
Покрива е скатен с покритие от битумни керемиди и плосък с покритие от рулонна битумна хидроизолация. Плоският покрив завършва с бордове върху, които ще бъдат монтирани ламаринени шапки. Вследствие на атмосферни въздействия и криминални набези част от покритието с битумни керемиди, ламаринените обшивки, улуци и водосточни тръби липсват. Липсата на хидроизолационно покритие е довело до деформация и гниене на дървената покривна обшивка и на част от носещата дървена конструкция. Вследствие от течовете, окачения таван в дневната е в много лошо състояние и 90 % от него е разрушен. Ще се ремонтират три ската на покрива с битумни керемиди и един (над кръгло стълбище) с ламаринено покритие. Скатовете са по южната и западната страни. Поради липсваща ламаринена обшивка част от бетоновото покритие на южната стреха на покрива е силно повредено и армировката е оголена. 

II. Описание на основните предвидени работи за изпълнение:
Строително-монтажните работи са описани в приложената количествена сметка. Основните видове работи са свързани с цялостна подмяна на съществуващите покривни изолации (битумни керемиди) върху три от скатовете на покрива и подмяна на ламариненото покритие на покрива над витата стълба. Преди да се пристъпи към полагането на новата хидроизолация се премахва старата такава и в зависимост от степента на повреда на дъсчената обшивка се подменя частично или изцяло. При констатирана нарушена функция на носещата покривна конструкция, тя също се подменя. В един от ремонтиращите се скатове има два покривни прозореца, които се подменят с нови прозорци на “VELUX”. Отводняването на покрива е посредством улуци и водосточни тръби, които липсват и трябва да се доставят и монтират нови от ламарина с полимерно покритие, кафява на цвят. По бордовете на покрива се монтират ламаринени шапки, включително шорц от кафява ламарина с полимерно покритие. Всички тенекеджийски работи се изпълняват от ламарина с полимерно покритие. Има стоманобетонови стрехи на които армировката е оголена в отделни участъци и е нарушено бетоново покритие. Местата с нарушено бетоново покритие, открита и корозирала армировка и други конструктивни дефекти се обработват, като се премахва разхлабения бетон, армировката се третира с антикорозионен разтвор „SIKA MONOTOP-610“ и се възстановява сечението с високоякостен репрофилиращ строителен разтвор "SIKA MONOTOP-612". За да се достигнат тези места е предвиден монтаж на фасадно тръбно скеле. Ще се ремонтира и окачения таван под покрива на дневната, като за целта ще се направи окачен таван от гипсокартон на метална конструкция и топлоизолация от каменна и стъклена вата. Необходимо е при оферирането на окачения тавана да се предвиди и подвижно скеле, защото тавана се намира на височина от 3,50 до 5,80 метра над пода. След възстановяване на бетоновото сечение на стоманобетоновата стреха, тя се боядисва с фасадна боя.
Изпълнителят, за времето на ремонта, трябва да наеме химическа тоалетна, като разходите за нея се включат в офертата. 

III. Изисквания относно изпълнение на строително-монтажните работи:
Изпълнителят е задължен да изпълни възложените работи и да осигури работна ръка, материали, строителни съоръжения, заготовки, изделия и всичко друго необходимо за изпълнение на ремонтните работи.
Изпълнителят следва точно и надлежно да изпълни договорените работи с качество, съответстващо на стандартите и нормативните актове. Да съблюдава и спазва всички норми за предаване и приемане на СМР и всички други нормативни изисквания. При възникнали грешки от страна на Изпълнителя, същият да ги отстранява за своя сметка до задоволяване исканията на Възложителя и до приемане на работите от негова страна.
Всяко намаление или увеличение в обемите, посочени в количествената сметка, ще се обявява писмено и съгласува с Възложителя преди по-нататъшното изпълнение на поръчката.
Използваните строителни материали трябва да отговарят на предвидените в количествената сметка. Всички материали, които ще бъдат вложени в строежа трябва да са придружени със съответните сертификати за произход и качество, инструкция за употреба и декларация, удостоверяваща съответствието на всеки един от вложените строителни продукти със съществените изисквания към строежите.
Ако по време на изпълнението възникнат въпроси, неизяснени в техническите спецификации, задължително се уведомява Възложителя и се иска неговото писмено съгласуване.
Възложителят или всяко лице, упълномощено от него, ще има пълен достъп до строежа по всяко време, като Изпълнителят ще осигури всички необходими условия и ще окаже съдействие за получаване на правото за такъв достъп.

IV. Изисквания относно осигуряване на безопасни и здравословни условия на труд:
По време на изпълнение на строителните и монтажните работи Изпълнителят трябва да спазва изискванията на „Наредба № 2 от 2004 г. за минимални изисквания за здравословни и безопасни условия на труд при извършване на строителни и монтажни работи“, както и на всички други действащи нормативни актове и стандарти относно безопасността и хигиената на труда, техническата и пожарната безопасност при строителство и експлоатация на подобни обекти, а също и да се грижи за сигурността на всички лица, които се намират на строителната площадка.

V. Гаранционен срок. Изисквания относно отстраняването на дефекти, проявили се при нормалната експлоатация на строежите в течение на гаранционния срок.
Предложените гаранционни срокове за видовете строителни и монтажни работи следва да бъдат не по-кратки от предвидените в „Наредба № 2 от 2003 г. за въвеждане в експлоатация на строежите в Република България и минимални гаранционни срокове за изпълнени строителни и монтажни работи, съоръжения и строителни обекти“ и чл. 160, ал. 4, ал. 5 от ЗУТ .
За вреди, причинени на лица, публично или частно имущество, при или по повод строителството, отговорност носи изцяло Изпълнителят. Същият дължи възстановяване на Възложителя на всяка сума платена от последния като обезщетение за такива вреди.
По време на изпълнение на строителните работи, при осъществяване на действия по изпълнение на договора, Изпълнителят е длъжен да не допуска повреди или разрушаване на инженерната инфрастуктура в границите и извън границите на обекта.
Всички дефекти, възникнали преди края на гаранционния срок се констатират с протокол, съставен и подписан от представители на Възложителя. Този протокол незабавно се изпраща на Изпълнителя с указан срок за отстраняване на дефекта.
При проявени дефекти преди края на гаранционния срок в резултат на вложени некачествени материали или оборудване или некачествено извършени работи от Изпълнителя, същият ще ги отстрани за собствена сметка в срок, определен от Възложителя.

VI. Нормативни актове, които следва да се спазват при строителството.
· Закон за устройство на територията;
· Наредба № 2 от 2003 г. за въвеждане в експлоатация на строежите в Република България и минимални гаранционни срокове за изпълнени строителни и монтажни работи, съоръжения и строителни обекти;
· Наредба № Із-1971 от 2009 г. за строително-технически правила и норми за осигуряване на безопасност при пожар; 
· Закон за техническите изисквания към продуктите;
· Наредба за съществените изисквания към строежите и оценяване съответствието на строителните продукти;
· Номенклатура на видовете продукти от приложение № 1 към чл. 1, т. 2 ”Групи строителни продукти” от Наредбата за съществените изисквания към строежите и оценяване съответствието на строителните продукти, утвърдена със заповед № РД-02-14-749 на министъра на регионалното развитие и благоустройството от 10.ХІІ.2003 г.; изм. със заповед № РД-02-14-134 от 6.ІІІ.2007 г.
· Наредба № 2 за минималните изисквания за здравословни и безопасни условия на труд при извършване на СМР;
· Наредба №7 за минималните изискания за здравословни и безопасни условия на труд на работните места и при използване на работно оборудване;
· Наредба № РД-07-2 за условията и реда за провеждането на периодично обучение и инструктаж на работниците и служителите по правилата за осигуряване на ЗБУТ;

VII. Администриране на обекта: 
Възложителят ще определи лице, което ще упражнява Инвеститорски контрол на обекта. Същият ще следи за правилното и точно изпълнение на работите, посочени в настоящите спецификации и в съответствие със сключения договор с Изпълнителя, включително неговото ценово предложение, КСС и техническо предложение, спазването на нормативните разпоредби за изпълняваните работи, изпълнените количества, изпълнението на договорните условия. 
Неразделна част от настоящата техническа спецификация е количествена сметка по видове и количества работи – Приложение №2.



Изготвил: ............................
      инж. К. Толоев  
експерт инв. контрол част АС в отдел ПСФ, АДИС ЕООД

